**Frumosul trandafir ascunde și mulți spini**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Frumosul trandafir ascunde și mulți spini

...

Frumosul trandafir ascunde și mulți spini,

Încredere în oameni mai bine să nu ai,

Prieteni lângă tine strânge cât mai puțini,

Căci cei ce te-nconjoară așteaptă să le dai!

...

Fățărnicia este măsura celor mulți,

Cei ce lingușesc, aceiași te și sapă,

Tu nu le prinde vorba, doar fă-te că-i asculți

Te-acoperă cu miere și-ți pregătesc o groapă!

...

La laudele lumii nu te umfla în pene,

Căci laudele lumii sunt doar deșertăciuni,

În laudele lumii se-ascund gânduri viclene,

Vorbele mieroase sunt măști pentru minciuni!

...

Ferește-te în lume de-al lumii vicleșug,

Nu spune nimănui în sufletu-ți ce-ai strâns,

Știindu-ți ție taina, lumea te pune-n jug,

Tot ce-ai în suflet, în suflet ține-ascuns!

...

Nu te încrede-n oameni, oricât ți-ar fi de greu,

Or fi și din cei care-ți vor da vreun ajutor,

Le mulțumește mult pentru efortul lor,

Dar mai mult mulțumește apoi, lui Dumnezeu!

...

Cei ce te-nconjoară așteaptă să le dai

Prieteni lângă tine strânge cât mai puțini,

Încredere în oameni, mai bine să nu ai,

Frumosul trandafir ascunde și mulți spini!